open-index/open-wikipedia-markdown huggingface dataset:
খগয়ানি জেলা (নঙ্গারহার)

**খগয়ানি** (, ) আফগানিস্তানের নঙ্গারহার প্রদেশের দক্ষিণে অবস্থিত একটি জেলা। এটি মুলত পাকিস্তান সীমান্তে অবস্থিত একটি জেলা। ২০০২ সালের আদমশুমারীর আনুমানিক হিসাব অনুযায়ী জেলাটির জনসংখ্যা ছিল প্রায় ১৪৬,৮৫২ জন এর মত। যার মধ্যে শতভাগাই পশতুন সম্প্রদায়ের লোকজনের বসবাস। জেলাটির কেন্দ্রীয় শহরের নাম হচ্ছে কাগা (অথবা কাজহা) নামক গ্রাম। জেলাটিতে গভর্নর অফিস, জেলা আদালত, জেলা হাসপাতাল, এবং অন্যান্য সরকারি সংস্থার  অফিস কাগাতে রয়েছে। কাগা জেলাটির প্রধান অর্থনৈতিক কেন্দ্র হিসেবে বিবেচিত; তবে ওয়াজির দ্বিতীয় বৃহত্তম বাজার এলাকা হিসেবে স্থান দখল করে আছে। সম্প্রতি, পাবেদ রাস্তা দিয়ে কালা শহর জালালাবাদ শহরের সাথে সংযুক্ত হয়েছে। এছাড়াও কাগের পাশ্ববর্তী একটি সড়কপথের রাস্তার সাথে ওয়াজিরিও সংযুক্ত হয়েছে।

## তথ্যসূত্র

## বহিঃসংযোগ
*Map of Khogyani district (PDF)
*UNHCR District Profile, dated 2002-05-16, accessed 2006-07-19 (PDF).

বিষয়শ্রেণী:নঙ্গারহার প্রদেশের জেলা
চকরিয়া সরকারি কলেজ

**চকরিয়া সরকারি কলেজ** বাংলাদেশের কক্সবাজার জেলায় অবস্থিত একটি শিক্ষাপ্রতিষ্ঠান।

## অবস্থান
চকরিয়া সরকারি কলেজ কক্সবাজার জেলার চকরিয়া উপজেলার লক্ষ্যারচর ইউনিয়নের ০৫ নং ওয়ার্ডে অবস্থিত।
## ইতিহাস
চকরিয়া সরকারি কলেজ ১৯৬৮ সালে প্রতিষ্ঠিত হয়। এই  কলেজ নির্মাণে স্থানীয় ব্যক্তিত্ব প্রথমে আব্বাস আহমদ চৌধুরি, আনোয়ার হোসেন চৌধুরী ও রফিক আহমদ চৌধুরী জমি দান করেন  এবং স্থাপনের পরিকল্পনা নেন।
## ব্যবস্থাপনা
কলেজ পরিচালনার সুবিধার্থে কলেজটিতে একটি পরিচালনা পর্ষদ রয়েছে। 
## অবকাঠামো
চকরিয়া কলেজ ৭.৫ একর জায়গাজুড়ে প্রতিষ্ঠিত। এতে ৩টি প্রশাসনিক ও একাডেমিক ভবন রয়েছে।
## শিক্ষা কার্যক্রম
চকরিয়া সরকারি কলেজে বর্তমানে একাদশ-দ্বাদশ শ্রেণীতে পাঠদানের পাশাপাশি জাতীয় বিশ্ববিদ্যালয়ের অধীনে ডিগ্রি ও অনার্স পর্যায়ের কোর্স চালু রয়েছে। 
;ডিগ্রি কোর্স
# বিএ
# বিএসএস
# বিবিএস
; অনার্স কোর্স
# ইংরেজি 
# রাষ্ট্র বিজ্ঞান 
# অর্থনীতি 
# একাউন্টিং
# ব্যবস্থাপনা
## শিক্ষকবৃন্দ
চকরিয়া সরকারি কলেজের বর্তমান ভারপ্রাপ্ত অধ্যক্ষ নুসরাত জাহান।

## ফলাফল
কলেজের বর্তমান পাশের হার ৭৩%।
## তথ্যসূত্র

## বহিঃসংযোগ

বিষয়শ্রেণী:চকরিয়া উপজেলার শিক্ষাপ্রতিষ্ঠান
বিষয়শ্রেণী:কক্সবাজার জেলার মহাবিদ্যালয়
বিষয়শ্রেণী:কক্সবাজার জেলায় জাতীয় বিশ্ববিদ্যালয় অধিভুক্ত মহাবিদ্যালয়
সেনানি আন্তর্জাতিক বিমানবন্দর

**সেনানি আন্তর্জাতিক বিমানবন্দর** (ইন্দোনেশিয়া: সেনানি আন্তর্জাতিক বিমানবন্দর) (আইএটিএ: ডিজেজে, আইসিএও: ওয়াজেজ)) নিউ গিনি দ্বীপে অবস্থিত  ইন্দোনেশিয়ার পাপুয়া প্রদেশের রাজধানী জয়পুরা শহরের একটি বিমানবন্দর। এটি জয়পুরার শহর থেকে প্রায় ৪০ কিলোমিটার দূরে সেনানি জেলার শহরে অবস্থিত; নামটি 'সেনানি' নামে একটি হ্রদ থেকে নেওয়া হয়েছে। এটি ইন্দোনেশিয়ার পূর্বাঞ্চলীয় বিমানবন্দর। বিমানবন্দরটি পাপুয়া প্রদেশের বৃহত্তম বিমানবন্দর এবং পাপুয়া প্রদেশের গ্রামীণ এলাকার প্রধান বিমানবন্দর। পূর্বে এটি একটি প্রথম শ্রেণীর বিশেষ বিমানবন্দর ছিল।

## ইতিহাস

সেনানি বিমানবন্দর হোল্যান্ডিয়া'র (বর্তমানে জয়পুরা) বড় মার্কিন সুবিধাগুলোর একটি অংশ ছিল, যা দ্বিতীয় বিশ্বযুদ্ধের সময় জাপান থেকে ২২ এপ্রিল ১৯৪৪ সালে মার্কিন উভচর টাস্ক ফোর্স *[[হল্যান্ডিয়া যুদ্ধ|অপারেশন রেকলেস]]* নামক কোড নামের অভিযান দ্বারা মুক্ত করেছিল।

এ অঞ্চলটি ১৯৪২ সালের এপ্রিল মাসে জাপানিরা দখল করে নেয় এবং ১০ অক্টোবর ১৯৪৩ সালের মধ্যে জাপানিরা দুটি রানওয়ে দিয়ে একটি বড় বিমানবন্দর চত্বর নির্মাণ করে: ৪,৫০০ ফুট পশ্চিমাঞ্চলীয় রানওয়ে এবং দক্ষিণ রানওয়ে ছিল ৬,২০০ ফুট x ৩৪০ ফুট। পশ্চিমে ২৪টি বৃহত্তর বোমারু বিমান রাখার স্থান ছিল এবং বিমানক্ষেত্রের পূর্বের অতিরিক্ত ২৭ বোমারু বিমান রাখার স্থান ছিল। এছাড়া দুটি রানওয়ে ট্যাক্সিওয়ে দ্বারা সংযুক্ত। বিমানের সুরক্ষার জন্য ৪টি হালকা বন্দুক রয়েছে বিমানবন্দরে যা পরে হালনাগাদ করা হয়েছিল। মার্কিন বোমার হামলায় বিমানবন্দরটি ব্যাপকভাবে ক্ষতিকারক ছিল।

মার্কিনীদের দ্বারা নিয়ন্ত্রণকালে আবার বিমানবন্দরটির পুনর্নির্মাণ করা হয় এবং এটি একটি কমান্ড এবং নিয়ন্ত্রণ বেস হয়ে ওঠে এবং বিপুল সংখ্যক অপারেশন ইউনিট যোদ্ধাদের সাথে লড়াইয়ে মিশে যায় এবং এলাকা থেকে ভারী বোমা হামলা চালায় বিমানবাহিনী। মার্কিন সুবিধায় হল্যান্ডিয়া, সেনানি এবং সাইক্লপস এয়ারফিল্ডস নামে তিনটি বৃহৎ সামরিক বিমানবন্দর গঠিত হয় ।

## সুযোগ-সুবিধা
বিমানবন্দরটি সমুদ্রতল থেকে ১৮৯ ফুট (৮৮ মিটার) উচ্চতায় অবস্থিত। এটি ১২/৩০ নির্দেশে একটি আস্ফাল্ট পৃষ্ঠের সাথে ৩,০০০ মিটার × ৪৫ মিটার (৯,৮৪৩ ফিট × ১৪৮ ফুট) পরিমাপের রানওয়ে নিয়ে গঠিত। সেনানি বিমানবন্দরে তিনটি এয়ারব্রিজ রয়েছে।

## বিমানসংস্থা এবং গন্তব্যস্থল
### যাত্রী পরিবহন
### পণ্য পরিবহন
বিমানবন্দরটি নিউ গিনি দ্বীপের ইন্দোনেশীয় অংশে প্রবেশের প্রধান বিমানবন্দর হিসেবে কাজ করে। পাপুয়া প্রদেশের গন্তব্যগুলোর সাথে সংযোগকারী উড়ানগুলও এবং ইন্দোনেশিয়ার অন্যান্য অংশের সঙ্গে পাপুয়াকে যুক্তকারী উড়ানগুলও দ্বারা বিমানবন্দরটির উড়ান চলাচল বিভক্ত থাকে।

## বিমানবন্দরের সুযোগ-সুবিধার উন্নতি
২০১২ সালের অক্টোবর মাসে পরিবহন মন্ত্রণালয় বিমানবন্দরের রানওয়ে দৈর্ঘ্য ৩,০০০ মিটার পর্যন্ত বাড়ানোর পরিকল্পনা করেছিল, সেই সঙ্গে রানওয়ের সমান্তরাল ট্যাক্সিওয়ে নির্মাণ এবং যাত্রীদের আগমন ও নির্গমনের জন্য যাত্রীবাহী টার্মিনালটি থেকে জেট সেতুগুলো সম্প্রসারিত করবে। ২০১৫ সালের শেষ নাগাদ বিমানবন্দরে সমস্ত পূর্বনির্ধারিত উন্নয়নগুলো অন্তর্ভুক্ত করা হয়েছে।

## তথ্যসূত্র

## বহিঃসংযোগ

বিষয়শ্রেণী:ইন্দোনেশিয়ার বিমানবন্দর
জুন স্কুইব

**জুন লুইস স্কুইব** (; জন্ম: ৬ নভেম্বর ১৯২৯) হলেন একজন মার্কিন অভিনেত্রী। ক্লিভল্যান্ড প্লে হাউজে প্রশিক্ষণ গ্রহণের পর ১৯৬০ সালে ইথেল মারম্যানের সাথে *জিপসি* নাটক দিয়ে তার ব্রডওয়ে মঞ্চে অভিষেক হয়। পরবর্তীকালে তিনি ব্রডওয়ে মঞ্চে সেরা সঙ্গীতনাট্য বিভাগে টনি পুরস্কার বিজয়ী *দ্য হ্যাপি টাইম* (১৯৬৮) ও *স্যাক্রিলেজ* (১৯৯৫) নাটকে অভিনয় করেন। ২০১৮ সালে *ওয়েট্রেস* নাটক দিয়ে তিনি পুনরায় ব্রডওয়ে মঞ্চে ফিরেন।

২০১৩ সালে আলেকজান্ডার পেইনের *[[নেব্রাস্কা (চলচ্চিত্র)|নেব্রাস্কা]]* চলচ্চিত্রে অভিনয় করে তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার, গোল্ডেন গ্লোব পুরস্কার, স্ক্রিন অ্যাক্টরস গিল্ড পুরস্কারের মনোনয়ন লাভ করেন এবং স্যাটেলাইট পুরস্কার লাভ করেন।

## প্রারম্ভিক জীবন
স্কুইব ১৯২৯ সালের ৬ই নভেম্বর ইলিনয় অঙ্গরাজ্যের ভ্যান্ডালিয়ায় জন্মগ্রহণ করেন। তার মাতা জয়বেল ফোর্স (১৯০৫-১৯৯৬) এবং পিতা লুইস স্কুইব (১৯০৫-১৯৯৬)। তার মাতা ছিলেন একজন উচ্চাকাঙ্ক্ষী গলফার এবং খ্যাতনামা পিয়ানোবাদক। তিনি ১৯২০-এর দশকে নির্বাক চলচ্চিত্রসমূহের জন্য পিয়ানো বাজাতেন এবং পরবর্তীকালে পিয়ানো প্রতিযোগিতায় অংশগ্রহণ করে এবং ১৯৭৫ ও ১৯৭৬ সালে ওল্ড টাইম পিয়ানো প্লেইং বিশ্ব চ্যাম্পিয়নশিপ প্রতিযোগিতা জিতেন। তার পিতা বীমা ব্যবসায়ের সাথে জড়িত ছিলেন এবং দ্বিতীয় বিশ্বযুদ্ধে মার্কিন যুক্তরাষ্ট্রের নৌবাহিনীতে যোগ দিয়েছিলেন।

## কর্মজীবন
থাম্ব|২০১৪ সালের আর্ট ডিরেক্টরস গিল্ডে স্কুইব
স্কুইব সেন্ট লুইস মুনিতে সঙ্গীতনাট্য মঞ্চে অভিনয় শুরু করেন এবং ক্লিভল্যান্ড প্লে হাউজ ও এইচবি স্টুডিও থেকে প্রশিক্ষণ লাভ করেন। ক্লিভল্যান্ড প্লে হাউজে তিনি *মার্সেই*, *দ্য প্লেস দ্য থিং*, *গুডবাই*, *মাই ফেন্সি*, *দি এয়ারেস*, *ডিটেকটিভ স্টোরি*, *অ্যান্টিগন*, *লেডিস ইন রিটারমেন্ট*, ও *ব্লুমার গার্ল* নাটকে অভিনয় করেন। তিনি অফ-ব্রডওয়ের ১৯৫৮ সালের *দ্য বয়ফ্রেন্ড* নাটকে ডুলসি চরিত্রে এবং ১৯৫৯ সালে *লেন্ড এন এয়ার* নাটকের পুনরুজ্জীবিতকরণে এলিজাবেথ অ্যালেনের সাথে শ্রেষ্ঠাংশে অভিনয় করেন। ইথেল মারম্যান অভিনীত *জিপসি* নাটকের মূল কাজে (১৯৬০) অভিনয়ের মধ্য দিয়ে তার ব্রডওয়েতে অভিষেক হয়। এতে তিনি স্ট্রিপার ইলেক্ট্রা চরিত্রে অভিনয় করেন। তিনি ১৯৬৮ সালে মঞ্চস্থ *দ্য হ্যাপি টাইম* নাটকে অভিনয় করেন, যা শ্রেষ্ঠ সঙ্গীতনাট্য বিভাগে টনি পুরস্কারের মনোনয়ন লাভ করে।

পরবর্তী সময়ে তিনি কয়েকটি বিজ্ঞাপন চিত্রে মডেল হিসেবে কাজ করেন। ১৯৯৫ সালে তিনি ব্রডওয়েতে *স্যাক্রিলেজ* নাটকে এলেন বার্স্টিনের সাথে অভিনয় করেন।  ২০১২ সালে তিনি ডালাস থিয়েটার সেন্টারে মঞ্চস্থ *ডাইভিং দ্য এস্টেট* নাটকে অভিনয় করে ভূয়সী প্রশংসা অর্জন করেন। স্কুইব আলেকজান্ডার পেইনের *[[নেব্রাস্কা (চলচ্চিত্র)|নেব্রাস্কা]]* চলচ্চিত্রে অভিনয় করে তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার, গোল্ডেন গ্লোব পুরস্কার, স্ক্রিন অ্যাক্টরস গিল্ড পুরস্কারের মনোনয়ন লাভ করেন এবং স্যাটেলাইট পুরস্কার অর্জন করেন। ২০১৫ সালে ক্লিভল্যান্ড প্লে হাউজ হল অব ফেমে তার নাম অন্তর্ভুক্ত হয়।

## তথ্যসূত্র

## বহিঃসংযোগ
* 
* 
* 

বিষয়শ্রেণী:১৯২৯-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর মার্কিন অভিনেত্রী
বিষয়শ্রেণী:২১শ শতাব্দীর মার্কিন অভিনেত্রী
বিষয়শ্রেণী:ইলিনয়ের অভিনেত্রী
বিষয়শ্রেণী:মার্কিন চলচ্চিত্র অভিনেত্রী
বিষয়শ্রেণী:মার্কিন টেলিভিশন অভিনেত্রী
বিষয়শ্রেণী:মার্কিন মঞ্চ অভিনেত্রী
বিষয়শ্রেণী:স্যাটেলাইট পুরস্কার বিজয়ী
বিষয়শ্রেণী:মার্কিন ইহুদি অভিনেত্রী
বিষয়শ্রেণী:২১শ শতাব্দীর মার্কিন ইহুদি
বিষয়শ্রেণী:ইহুদি ধর্মে ধর্মান্তরিত
বিষয়শ্রেণী:মার্কিন কণ্ঠাভিনেত্রী
বিষয়শ্রেণী:২০শ শতাব্দীর মার্কিন ইহুদি
এনডিটিভি ২৪×৭

**এনডিটিভি ২৪×৭** হলো ২৪ ঘণ্টা ইংরেজিতে খবর সম্প্রচার করা ভারতীয় টেলিভিশন চ্যানেল। এটির সদরদপ্তর ভারতের রাজধানী নয়া দিল্লিতে অবস্থিত।
## পুরস্কার
* ২০০৫ সালে চ্যানেলটি এশিয়ার মধ্যে সেরা ইংরেজি খবরের চ্যানেল হিসেবে এশিয়ান টেলিভিশন একাডেমি পুরস্কার পায়।
* ইংরেজি খবর সম্প্রচার চ্যানেল হিসেবে ২০০৫ ও ২০০৬ সালে "বেস্ট ইন্ডিয়ান টেলিভিশন একাডেমি অ্যাওয়ার্ড" পায়।

## তথ্যসূত্র

## বহিঃসংযোগ
* 

বিষয়শ্রেণী:দিল্লির টেলিভিশন স্টেশন
বিষয়শ্রেণী:ভারতের ইংরেজি ভাষার টেলিভিশন স্টেশন
বিষয়শ্রেণী:ভারতের ২৪-ঘন্টা টেলিভিশন সংবাদ চ্যানেল
বিষয়শ্রেণী:২০০৩-এ প্রতিষ্ঠিত ভারতীয় কোম্পানি
বিষয়শ্রেণী:এনডিটিভি
বিষয়শ্রেণী:২০০৩-এ প্রতিষ্ঠিত গণমাধ্যম কোম্পানি
বিষয়শ্রেণী:২০০৩-এ প্রতিষ্ঠিত টেলিভিশন চ্যানেল ও স্টেশন
হংকং বিজ্ঞান জাদুঘর

**হংকং বিজ্ঞান জাদুঘর** () হংকংয়ের সিম শ শুই ইস্ট, কোওলুনের অবস্থিত বিজ্ঞান জাদুঘর। এটি হংকং ইতিহাস জাদুঘরের পাশে অবস্থিত।

## ইতিহাস
১৯৭৬ সালে শহুরে পরিষদ কর্তৃক প্রথম জাদুঘরটির পরিকল্পনা শুরু হয়। ১৯৭৪ সালে উক্ত পরিষদ মার্কিন সংস্থা ই. ভেরমার জনসন এন্ড এসোসিয়েশনকে জাদুঘরের পরিকল্পনা করতে নিয়োগ দেয়। পরবর্তীতে আরও তিনটি নকশা: পশ্চিম অফিস নকশা, তোশিহিকো সাকো অ্যাসোসিয়েটস, এবং লেভি নকশা- কাজ ও প্রদর্শনীর জন্য ব্যবহার করা হয়। ১৯৮৬ সালে পরিষদটি হংকংয়ের স্থাপত্য ফার্ম পামার ও টার্নারকে জাদুঘরটির নকশা করার জন্য নিয়োগ দেয়। পরবর্তীতে এশিয়ার লাইটন কন্ট্রাক্টরস দ্বারা জাদুঘরটি নির্মিত হয়।

১৯৮৮ সালের মার্চ মাসে জাদুঘরটির নির্মাণ কাজ শুরু হয় এবং ১৯৯০ সালে তা শেষ হয়। এটি নির্মাণে প্রায় ৩৪০ মিলিয়ন হংকং ডলার খরচ হয়। গভর্নর ডেভিড উইলসন এবং শহুরে পরিষদ চেয়ারম্যান এইচ এম জি ফররসগেট ১৯৯১ সালে ১৮ই এপ্রিলে জাদুঘরটি উদ্বোধন করেন।

## প্রদর্শনী
ক্যাথে প্যসিফিক বিমান সংস্থার প্রথম বিমান ডিসি৩ এয়ারলাইনার জাদুঘরটির ছাদ থেকে ঝুলন্ত।

শিশুদের মাঝে জনপ্রিয় হচ্ছে জাদুঘরটির কম্পিউটার অঞ্চল; একটি বাস্তব (কিন্তু নিশ্চল) মডেল গাড়ি জাদুঘরটিতে দর্শনার্থীদের জন্য রাখা হয়েছে। দর্শনার্থীরা বিভিন্ন ধরনের চ্যালেঞ্জ মোকাবেলা করে গাড়িটি চালানোর অভিজ্ঞতা অর্জনের সুযোগ পায়। এক্ষেত্রে বিশেষ স্টিমুলেশন ব্যবস্থা ব্যবহার করা হয়। একটি বাস্তব ছোট আকৃতির স্থির আকাশযানের রেপ্লিকা রয়েছে যেটির অভ্যন্তরে বিভিন্ন বিমানের ককপিট থেকে উড্ডয়নকালে ধারণকৃত ভিডিওচিত্র প্রদর্শিত হয়। জাদুঘরের ভেতরে একটি ছোট ক্যাফেতে রয়েছে হালকা বিশ্রাম ও নাস্তা-পাণীয় গ্রহণের সুবিধা।

প্রায় ৫০০টি প্রদর্শনী নিয়মিত স্থায়ী প্রদর্শন অঞ্চলে প্রদর্শিত হয়। এর মাঝে সবচেয়ে বিখ্যাত হলো ২২ মিটার উচ্চ টুইন-টাওয়ার জ্বালানি যন্ত্র, যা এই ধরনের টাওয়ারের মাঝে বিশ্বের সবচেয়ে বড়। মোট ১৮টি গ্যালারি আলো, শব্দ, গতি, বিদ্যুৎ এবং চুম্বকত্ব, গণিত, জীবন বিজ্ঞান, ভূগোল, আবহাওয়া, কম্পিউটার, পরিবহন, যোগাযোগ, খাদ্য বিজ্ঞান, শক্তি/শক্তি সংরক্ষণ এবং হোম প্রযুক্তিসহ বিজ্ঞান ও প্রযুক্তি বিষয়ক বিস্তৃত পরিসরকে আচ্ছাদন করে। অন্তত ৮০ শতাংশ প্রদর্শনী দর্শকদের হাতে কলমে জ্ঞান লাভের সুযোগ প্রদানের ব্যবস্থা করা হয়।

এছাড়াও জাদুঘরের দায়িত্বরত ব্যক্তিবর্গ দৈনিক বিভিন্ন প্রদর্শনী দেখান, যা মূলতঃ অল্প বয়সী দর্শকদের কথা মাথায় রেখে নকশা করা। শনিবার, রবিবার ও সরকারি ছুটির দিনগুলো ব্যতীত প্রতিদিন সকাল ১০টা থেকে সন্ধ্যা ৭টা পর্যন্ত জাদুঘরটি দর্শনার্থীদের জন্য উন্মুক্ত থাকে।

জাতিস্ংঘ কর্তৃক ২০১১-২০২০ সাল পর্যন্ত "*জাতিসংঘ জীববৈচিত্র্য দশক*" ঘোষণার পর হংকং বিজ্ঞান জাদুঘর একটি নতুন স্থায়ী গ্যালারি জীববৈচিত্র্য বিষয়ে প্রদর্শনীর জন্য উন্মুক্ত করে। 


File:CX-DC3-VRHDB2.jpg|ডিসি৩ এয়ারলাইনার
File:HKSM Energy Machine view2.jpg|জ্বালানি যন্ত্র
File:HK TST Science Museum bones exhibit 203 恐龍 dinosaur Sept-2012.JPG|ডায়নোসরের কঙ্কাল


## যাতায়াত
হুং হম স্টেশন এরং গণ ট্রানজিট রেল (এমটিআর) থেকে জাদুঘরটি হাঁটা দুরত্বেই অবস্থিত।

## আরো দেখুন
* হংকং বিজ্ঞান উদ্যান
* হংকং মহাকাশ জাদুঘর
* হংকংয়ের ভবন ও কাঠামোর তালিকা
* হংকংয়ের জাদুঘরের তালিকা

## তথ্যসূত্র

## বহিঃসংযোগ

*

বিষয়শ্রেণী:১৯৯১-এ হংকংয়ে প্রতিষ্ঠিত
বিষয়শ্রেণী:১৯৯৯-এ প্রতিষ্ঠিত জাদুঘর
বিষয়শ্রেণী:হংকংয়ের বিজ্ঞান জাদুঘর
বিজ্ঞান জাদুঘর
বিষয়শ্রেণী:হংকংয়ের ভবন ও স্থাপনা
আতাহার আলী (বীর প্রতীক)

**আতাহার আলী** (জন্ম: অজানা ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 

## জন্ম ও শিক্ষাজীবন
আতাহার আলী খানের জন্ম মানিকগঞ্জ জেলার সদর উপজেলার বারাইভিকরা গ্রামে। তার বাবার নাম আলাদত খান এবং মায়ের নাম তোতা বেগম। তার স্ত্রীর নাম শিরিয়া বেগম। তাঁদের তিন মেয়ে ও এক ছেলে।

## কর্মজীবন
আতাহার আলী চাকরি করতেন ইপিআরে। ১৯৭১ সালে কর্মরত ছিলেন দিনাজপুর ইপিআর সেক্টরের অধীন ১০ নম্বর উইংয়ে (বর্তমান ব্যাটালিয়ন)। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে যুদ্ধ করেন ৬ নম্বর সেক্টরের সাহেবগঞ্জ সাবসেক্টরে। তিস্তা, পাটেশ্বরী, জয়মনিরহাট, রায়গঞ্জ ও ভূরুঙ্গামারীসহ আরও কয়েক স্থানে সাহসিকতার সঙ্গে যুদ্ধ করেন।

## মুক্তিযুদ্ধে ভূমিকা
মুক্তিযুদ্ধের চূড়ান্ত পর্যায়ে, নভেম্বরের শেষের দিকে কুড়িগ্রাম জেলার নাগেশ্বরী উপজেলা সদরের উত্তর দিকে রায়গঞ্জ এলাকায় দুধকুমার নদের পশ্চিম পাশে ছিলো সীমান্ত এলাকা। সেখানে ছিল পাকিস্তান সেনাবাহিনীর শক্ত প্রতিরক্ষা অবস্থান। সেখানে মুক্তিযোদ্ধারা এগিয়ে যেতে থাকলেন পাকিস্তান সেনাবাহিনীর ক্যাম্প লক্ষ্য করে। তারা কয়েকটি দলে বিভক্ত। একটি দলে আছেন আতাহার আলী। আক্রমণের নির্দিষ্ট সময় ছিলো শেষ রাত। আর কিছু সময়ের মধ্যেই তারা পৌঁছে যাবেন নির্ধারিত স্থানে। অন্য দলগুলোরও নির্দিষ্ট সময়ের মধ্যে নিজ নিজ নির্ধারিত স্থানে পৌঁছার কথা। তারপর তারা একযোগে আক্রমণ শুরু করবেন। আতাহার আলী ও তার সহযোদ্ধারা তাঁদের নির্ধারিত স্থানে পৌঁছে প্রতিরক্ষা অবস্থান নিচ্ছেন। এমন সময় তাঁদের ডান দিকে হঠাৎ শুরু হয়ে গেল গোলাগুলি। শব্দে গোটা এলাকা প্রকম্পিত।

ডান দিকে রাতের আকাশ লাল বর্ণ ধারণ করল। নির্ধারিত সময়ের আগেই শুরু হয়ে গেল তুমুল যুদ্ধ। পাকিস্তানি সেনারা মুক্তিযোদ্ধাদের উপস্থিতি টের পেয়ে আক্রমণ করেছে। আতাহার আলী ও তার সহযোদ্ধারা পাকিস্তানি প্রতিরক্ষা অবস্থান লক্ষ্য করে গুলি করতে থাকলেন। যুদ্ধ চলতে থাকল। মুক্তিযোদ্ধারা একটু একটু করে এগিয়ে যেতে থাকলেন সামনে। একসময় তারা পাকিস্তানিদের প্রবল প্রতিরোধ উপেক্ষা করে পৌঁছে গেলেন পাকিস্তানি সেনাদের ক্যাম্পের কাছে। আতাহার আলী ও তার সহযোদ্ধারা সাহসিকতার সঙ্গে পাকিস্তানিদের আক্রমণ মোকাবিলা করতে থাকলেন। সারা দিন যুদ্ধ চলল। রাতেও থেমে থেমে গোলাগুলি চলল। পরদিন সকাল হওয়ার আগেই পাকিস্তানি ক্যাম্প থেকে গুলির শব্দ নীরব হয়ে গেল। কিছুক্ষণ পর জানা গেল, পাকিস্তানি সেনারা নিহত ও আহত সঙ্গীদের ফেলে পালিয়ে গেছে।

এরপর আতাহার আলীসহ মুক্তিযোদ্ধারা ঢুকে পড়লেন পাকিস্তানি প্রতিরক্ষা অবস্থানের ভেতর। তখন পাকিস্তানি প্রতিরক্ষা অবস্থানের ভেতর পড়ে আছে কয়েকজন পাকিস্তানি সেনার লাশ। আহত কয়েকজন কাতরাচ্ছে। মুক্তিযোদ্ধাদের আক্রমণে তছনছ হয়ে গেছে পাকিস্তানিদের প্রতিরক্ষা। 

## পাদটীকা
* 

## পুরস্কার ও সম্মাননা
* বীর প্রতীক

## তথ্যসূত্র

বিষয়শ্রেণী:বীর প্রতীক
বিষয়শ্রেণী:জীবিত ব্যক্তি
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
আবদুর রহমান

**আবদুর রহমান** (জন্ম: অজানা - মৃত্যু: ১৯৮৯) ছিলেন বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।

## জন্ম ও শিক্ষাজীবন
আবদুর রহমানের জন্ম বরিশাল জেলার সদর উপজেলার চিওটা গ্রামে। তার বাবার নাম আজিমউদ্দীন হাওলাদার এবং মায়ের নাম জমিলা খাতুন। তার স্ত্রীর নাম মাসুদা বেগম। তার চার ছেলে ও চার মেয়ে।

## কর্মজীবন
যশোর ইপিআর সেক্টর হেডকোয়ার্টারের অধীনে সীমান্ত এলাকায় ১৯৭১ সালে কর্মরত ছিলেন আবদুর রহমান। মুক্তিযুদ্ধ শুরু হলে তিনি প্রতিরোধযুদ্ধে যোগ দেন। পরে ভারতে পুনর্গঠিত হওয়ার পর বয়রা সাব-সেক্টরে যুদ্ধ করেন। চৌগাছা, হাজীপুর, সাদিপুরসহ আরও কয়েকটি স্থানে সাহসিকতার সঙ্গে যুদ্ধ করেন।

## মুক্তিযুদ্ধে ভূমিকা
১৯৭১ সালের ৩ নভেম্বর যশোর জেলার চৌগাছা উপজেলার অন্তর্গত হিজলীর অবস্থান ছিল জেলা সদর থেকে দক্ষিণ-পশ্চিম দিকে। সেখানে বর্ডার আউট পোস্টে ছিল পাকিস্তানি সেনাবাহিনীর শক্তিশালী ঘাঁটি। এর মাধ্যমে পাকিস্তান সেনাবাহিনী সীমান্তে মুক্তিযোদ্ধাদের গতিবিধির ওপর নজরদারি করত। টহলদল নিয়মিত টহল দিত। মুক্তিযোদ্ধারা সীমান্ত অতিক্রম করে প্রায়ই পাকিস্তানি টহলদলকে আক্রমণ করতেন। চৌগাছা ছিল মুক্তিবাহিনীর ৮ নম্বর সেক্টরের বয়রা সাব-সেক্টরের অধীন এলাকা। সেদিন পাকিস্তান সেনাবাহিনীর নতুন দল মুক্তিযোদ্ধাদের ঘেরাও করে। দীর্ঘক্ষণ ধরে যুদ্ধ হয়। পরে খবর পেয়ে বয়রা সাব-সেক্টরের কমান্ডার নাজমুল হুদা (বীর বিক্রম) অতিরিক্ত শক্তি নিয়ে যুদ্ধক্ষেত্রে আসেন। ভারতীয় সেনাবাহিনী আর্টিলারির গোলাবর্ষণ করে। এরপর পাকিস্তানি সেনারা সেখান থেকে পালিয়ে যায়। এ যুদ্ধে ১৮-১৯ জন পাকিস্তানি সেনা নিহত হয়। মুক্তিবাহিনীর একজন আহত হন। মুক্তিযোদ্ধারা স্থানীয় গ্রামবাসীর সহায়তায় নিহত পাকিস্তানি সেনাদের লাশ ভারতে নিয়ে যান।

সেদিন খুব ভোরে শীতের কুয়াশা ভেদ করে এগিয়ে যাচ্ছিলেন আবদুর রহমানসহ একদল মুক্তিযোদ্ধা। তারা সীমান্ত অতিক্রম করে ফাঁদ পাতলেন হিজলীতে। সকাল হলেই পাকিস্তানি সেনারা টহলে আসবে আগেই জানা ছিল মুক্তিযোদ্ধাদের। তখন তারা অতর্কিতে আক্রমণ করবেন, সেটাই ছিল পরিকল্পনা। গণবাহিনী ও ইপিআর মিলে মুক্তিযোদ্ধা ছিলেন ৪২ জন। চারটি দলে বিভক্ত। একটি দলের নেতৃত্বে আবদুর রহমান। তাদের সবার নেতৃত্বে ছিলেন লেফটেন্যান্ট অলীক কুমারগুপ্ত। মুক্তিযোদ্ধারা রাস্তার দিকে সতর্ক দৃষ্টি ফেলে অপেক্ষায় থাকেন। সকাল নয়টার দিকে সেখানে হাজির হয় পাকিস্তান সেনাবাহিনীর একটি পেট্রোল পার্টি। গুলির আওতায় আসামাত্র গর্জে উঠল মুক্তিযোদ্ধাদের সবার অস্ত্র। তিন-চারজন পাকিস্তানি সেনা মাটিতে লুটিয়ে পড়ল। বাকি পাকিস্তানি সেনারা দ্রুত পজিশন নিয়ে শুরু করল পাল্টা আক্রমণ। কিন্তু তারা ব্যর্থ হলো। মুক্তিযোদ্ধাদের প্রচণ্ড আক্রমণে বেশির ভাগই হতাহত হলো। এ সময় গোলাগুলির শব্দ পেয়ে পার্শ্ববর্তী ঘাঁটি থেকে দ্রুত হাজির হলো নতুন আরেক দল পাকিস্তানি সেনা। সংখ্যায় তারা ছিল অনেক। তারা মুক্তিযোদ্ধাদের ঘিরে ফেলল। এতে মুক্তিযোদ্ধারা বেশ বিপদেই পড়লেন। তবে আবদুর রহমান মনোবল ও সাহস হারালেন না। তিনি অত্যন্ত সাহস ও বীরত্বের সঙ্গে পাকিস্তানিদের মোকাবিলা করতে থাকলেন। তার অসাধারণ রণনৈপুণ্যে পাকিস্তানি সেনাদের অগ্রাভিযান থেমে যায়। এতে কয়েকজন মুক্তিযোদ্ধা নিশ্চিত মৃত্যুর হাত থেকে বেঁচে যান।

## পুরস্কার ও সম্মাননা
* বীর প্রতীক

## পাদটীকা
* 

## তথ্যসূত্র

বিষয়শ্রেণী:বীর প্রতীক
বিষয়শ্রেণী:জন্মের সাল অজানা
বিষয়শ্রেণী:১৯৮৯-এ মৃত্যু
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:বরিশাল সদর উপজেলার ব্যক্তি
বিষয়শ্রেণী:বরিশাল জেলার সামরিক ব্যক্তি
আবদুল গফুর (মুক্তিযোদ্ধা)

:*একই নামের অন্যান্য ব্যক্তিবর্গের জন্য দেখুন [[আবদুল গফুর (দ্ব্যর্থতা নিরসন)]]।*

শহীদ **আবদুল গফুর** (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।

## জন্ম ও শিক্ষাজীবন
আবদুল গফুরের জন্ম নোয়াখালী জেলার ছয়ানী টগবা গ্রামে। তার বাবার নাম বশির উল্লাহ সরদার এবং মায়ের নাম বদরের নেছা। তার স্ত্রীর নাম সাফিয়া খাতুন। তার এক ছেলে ও এক মেয়ে। 

## কর্মজীবন
১৯৭১ সালে যশোর ইপিআর সেক্টরের অধীন ৪ নম্বর উইংয়ে কর্মরত ছিলেন আবদুল গফুর। মুক্তিযুদ্ধ শুরু হলে তিনি তার দলের সঙ্গে যুদ্ধে যোগ দেন। প্রতিরোধ যুদ্ধ শেষে ভারতে পুনর্গঠিত হয়ে বানপুর সাবসেক্টরে যুদ্ধ করেন।

## মুক্তিযুদ্ধে ভূমিকা
১৯৭১ সালে চুয়াডাঙ্গা জেলার দামুড়হুদা উপজেলার দক্ষিণপ্রান্তে ধোপাখালী বিওপি ছিল পাকিস্তানি সেনাবাহিনীর শক্ত একটি প্রতিরক্ষা অবস্থান। মুক্তিবাহিনীর একটি দল ৮ আগস্ট এখানে আক্রমণ করে। এই দলে ছিলেন আবদুল গফুর। তিনি ইপিআরের সদস্য ছিলেন। মুক্তিযোদ্ধাদের বেশির ভাগ ইপিআর সদস্য। পরিকল্পনা অনুযায়ী সেদিন দুপুরের পর মুহাম্মদ মুস্তাফিজুর রহমানের (বীর বিক্রম) নেতৃত্বে মুক্তিযোদ্ধারা ক্যাম্প থেকে রওনা হন। সন্ধ্যার আগে লক্ষ্যস্থলে পৌঁছে আক্রমণ শুরুর সঙ্গে সঙ্গে পাকিস্তানিরাও পাল্টা আক্রমণ করে। মুক্তিযোদ্ধাদের এই আক্রমণের সংবাদ পাকিস্তানিরা তাদের বাঙালি দোসরদের মাধ্যমে আগেই পেয়ে যায়। তারা প্রস্তুতই ছিল এবং সুরক্ষিত বাংকারে অবস্থান নিয়ে আধুনিক ও স্বয়ংক্রিয় অস্ত্র দিয়ে অনর্গল গোলাবর্ষণ করতে থাকে। এতে মুক্তিযোদ্ধাদের মাথা তোলাও দুঃসাধ্য হয়ে পড়ে। অন্যদিকে মুক্তিযোদ্ধাদের বেশির ভাগের অস্ত্র বলতে পুরোনো থ্রি নট থ্রি রাইফেল এবং ভারতীয় সেনাবাহিনীর দেওয়া এসএলআর ও স্টেনগান। মাত্র কয়েকজনের কাছে উন্নত অস্ত্র। তারা চরম প্রতিকূলতার মধ্যেই সাহস ও বীরত্বের সঙ্গে যুদ্ধ করতে থাকেন। কয়েকজন এই যুদ্ধে অসাধারণ বীরত্ব প্রদর্শন করেন। আবদুল গফুর জীবনের মায়া ত্যাগ করে গুলি করতে করতে পাকিস্তানি প্রতিরক্ষা অবস্থানের কাছাকাছি চলে যান। তার চোখের সামনে শহীদ হন দুই সহযোদ্ধা। এতে তিনি দমে যাননি। মৃত্যুভয় উপেক্ষা করে পাকিস্তানি আক্রমণ প্রতিহত করতে থাকেন। এমন সময় হঠাৎ গুলি এসে লাগে আবদুল গফুরের বুকে। রক্তে ভেসে যায় জায়গাটি। তখনই তার জীবনপ্রদীপ নিভে যায়।

ধোপাখালী ছিল মুক্তিবাহিনীর ৮ নম্বর সেক্টরের বানপুর সাবসেক্টরের অধীন এলাকা। এখানকার পাকিস্তানি প্রতিরক্ষা অবস্থানের কারণে মুক্তিবাহিনীর গণযোদ্ধারা সীমান্ত অতিক্রম করে বাংলাদেশের ভেতরে গেরিলা কার্যক্রম চালাতে পারছিলেন না। এ কারণে ওই এলাকায় মুক্তিবাহিনীর গেরিলা কার্যক্রম স্তিমিত হয়ে পড়ে। পাকিস্তানি সেনাদের সেখান থেকে বিতাড়ন বা তাদের পরিধি সীমিত করার জন্য নিয়মিত মুক্তিবাহিনী পাকিস্তানিদের আক্রমণের সিদ্ধান্ত নেয়। সেদিন যুদ্ধে মুক্তিবাহিনীর আবদুল গফুর, রশিদ আলী (বীর প্রতীক), আবু বাকের, সিদ্দিক আলী ও আবদুল আজিজ শহীদ হন এবং চারজন গুরুতর আহত হন। মুক্তিযোদ্ধারা আবদুল গফুর, রশিদ আলীসহ চারজনের মরদেহ যুদ্ধস্থল থেকে উদ্ধার করতে সক্ষম হন। পরে তাঁদের সমাহিত করেন বাংলাদেশের মাটিতেই। ধোপাখালীর পার্শ্ববর্তী জীবননগরে তাঁদের সমাহিত করা হয়। 

## পুরস্কার ও সম্মাননা
* বীর প্রতীক

## পাদটীকা
* 

## তথ্যসূত্র

## বহিঃসংযোগ

বিষয়শ্রেণী:বীর প্রতীক
বিষয়শ্রেণী:জন্মের সাল অজানা
বিষয়শ্রেণী:১৯৭১-এ শহীদ মুক্তিযোদ্ধা
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
আবদুর রশিদ

**আবদুর রশিদ** (জন্ম: অজানা- মৃত্যু: ২০০৮) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 

## জন্ম ও শিক্ষাজীবন
আবদুর রশিদের জন্ম ব্রাহ্মণবাড়িয়া জেলার আখাউড়া উপজেলার তন্তর গ্রামে। বাবার নাম সুন্দর আলী ভূঁইয়া এবং মায়ের নাম করপুলের নেছা। তার স্ত্রীর নাম খোদেজা বেগম। তাদের তিন মেয়ে ও দুই ছেলে।

## কর্মজীবন
আবদুর রশিদ ইপিআরে চাকরি করতেন। ১৯৭১ সালে যশোর সেক্টরের ৪ নম্বর উইংয়ের অধীনে কর্মরত ছিলেন। মুক্তিযুদ্ধ শুরু হলে ২৭ মার্চ বিদ্রোহ করে ঝাঁপিয়ে পড়েন যুদ্ধে। এরপর বিভিন্ন স্থানে পাকিস্তান সেনাবাহিনীর বিরুদ্ধে যুদ্ধ করেন। প্রতিরোধযুদ্ধ ও ভোমরার যুদ্ধে তার ভূমিকা ছিল গুরুত্বপূর্ণ।

## মুক্তিযুদ্ধে ভূমিকা
সাতক্ষীরার অন্তর্গত ভোমরা এলাকা অবস্থিত ভারত-বাংলাদেশ সীমান্তে। মুক্তিযুদ্ধ শুরু হলে বিভিন্ন স্থানে প্রতিরোধযুদ্ধ করে এপ্রিল মাসের শেষে একদল মুক্তিযোদ্ধা অবস্থান নেন এখানে। বেশির ভাগ ইপিআর সদস্য। বাকি সবাই ছাত্র-যুবক। এই দলে ছিলেন আবদুর রশিদ। মে মাসের শেষ দিকে একদিন রাতে পাকিস্তান সেনাবাহিনী মুক্তিযোদ্ধাদের এই অবস্থানে আকস্মিক আক্রমণ করে। আবদুর রশিদসহ মুক্তিযোদ্ধারা আগে থেকেই প্রস্তুত ছিলেন। কারণ, তারা জানতেন পাকিস্তান সেনাবাহিনী যেকোনো সময় তাদের অবস্থানে আক্রমণ করবে। তারা অত্যন্ত দক্ষতার সঙ্গে পাকিস্তানি আক্রমণ প্রতিহত করে পাল্টা আক্রমণ করেন। ফলে পাকিস্তানি সেনারা পিছিয়ে যেতে বাধ্য হয়। সকালে পাকিস্তানি সেনারা আবার আক্রমণ করে। এবারও মুক্তিযোদ্ধারা সফলতার সঙ্গে সেই আক্রমণ প্রতিরোধ করেন। সেখানে সীমান্ত রেখা বরাবর আছে বন্যা প্রতিরোধ বাঁধ। এর ওপর থেকে দেখা যায় অনেক দূর পর্যন্ত। মুক্তিযোদ্ধাদের অবস্থান ছিল ওই বাঁধের ওপর। পাকিস্তান সেনাবাহিনীর একটি ব্যাটালিয়নের কয়েকটি কোম্পানি একের পর এক সেখানে আক্রমণ চালায়। থেমে থেমে প্রায় ১৪ ঘণ্টা যুদ্ধ চলে।

শত্রুসেনারা বারবার আক্রমণ করেও মুক্তিযোদ্ধাদের বাঁধের ওপর থেকে উচ্ছেদ করতে ব্যর্থ হয়। বাঁধের ওপর সুবিধাজনক স্থান থেকে মুক্তিযোদ্ধারা তাদের বিভিন্ন স্বয়ংক্রিয় অস্ত্র দিয়ে সুইপিং ফায়ার করেন। এতে পাকিস্তান সেনাবাহিনী ব্যাপক ক্ষয়ক্ষতির মুখে পড়ে। অনেক পাকিস্তানি সেনা হতাহত হয়। তাদের ব্যাটালিয়ন কমান্ডার আহত এবং একজন ক্যাপ্টেনসহ অনেকে নিহত হয়। পাকিস্তান সেনাবাহিনীর কত সেনা নিহত হয় এ সম্পর্কে সঠিক তথ্য মুক্তিযোদ্ধারা পাননি। তবে তারা জানতে পারেন, যুদ্ধে নিহত পাকিস্তানি সেনাদের মৃতদেহ ট্রাকে করে সাতক্ষীরা হয়ে যশোর সেনানিবাসে নেওয়া হয়। ভোমরা থেকে সাতক্ষীরা পর্যন্ত রক্ত পড়তে পড়তে মাটি ভিজে যায়। ভোমরার মাটিতে পাকিস্তান সেনাবাহিনীর এই রক্তের দাগ অনেক দিন বিদ্যমান থাকে। সারা দিনের এই যুদ্ধে আবদুর রশিদসহ মুক্তিযোদ্ধারা পাকিস্তান সেনাবাহিনীর বিরুদ্ধে অসাধারণ রণকৌশল প্রদর্শন করেন। সেদিন মুক্তিযোদ্ধাদের পক্ষে দুজন শহীদ ও কয়েকজন আহত হন। শহীদ দুজন মুক্তিযোদ্ধার একজন নিহত এক পাকিস্তানি ক্যাপ্টেনের মৃতদেহ নিজেদের অবস্থানে টেনে আনার সময় গুলিবিদ্ধ হয়ে শহীদ হন। পরে আরেকজন মুক্তিযোদ্ধা ওই ক্যাপ্টেনের মৃতদেহ টেনে আনতে সক্ষম হন।

## পুরস্কার ও সম্মাননা
* বীর প্রতীক

## পাদটীকা
* 

## তথ্যসূত্র

বিষয়শ্রেণী:বীর প্রতীক
বিষয়শ্রেণী:২০০৮-এ মৃত্যু
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:ব্রাহ্মণবাড়িয়া জেলার মুক্তিযোদ্ধা
বিষয়শ্রেণী:ব্রাহ্মণবাড়িয়া জেলার ব্যক্তি
আবু তালেব

**আবু তালেব** (জন্ম: ১৯৪৮ - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর উত্তম খেতাব প্রদান করে। তার গেজেট নম্বর ৫৩। 

## জন্ম ও শিক্ষাজীবন
শহীদ আবু তালেবের জন্ম কুষ্টিয়া জেলার কুমারখালী উপজেলার কালুয়া গ্রামে। তিনি অবিবাহিত ছিলেন। তার বাবার নাম কছিম উদ্দিন শেখ এবং মায়ের নাম রাশেদান বেগম।

## কর্মজীবন
শহীদ আবু তালেব চাকরি করতেইপিআরে। ১৯৭১ সালে কর্মরত ছিলেন সাতক্ষীরায়। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধ যুদ্ধ শেষে যুদ্ধ করেন ৮ নম্বর সেক্টরের হাকিমপুর সাবসেক্টরে। খুলনার বৈকালী, সাতক্ষীরার ভোমরাসহ আরও কয়েকটি যুদ্ধে তিনি বীরত্ব প্রদর্শন করেন।

## মুক্তিযুদ্ধে ভূমিকা
১৯৭১ সালের আগস্ট মাসে বাংলাদেশের ভেতরে মুক্তিযোদ্ধাদের তৎপরতা ক্রমশ বাড়ছিল। ভারত থেকে তারা বাংলাদেশে এসে পাকিস্তানি সেনাবাহিনীর ওপর আক্রমণ করতে থাকে। তাদের তৎপরতা বাড়তে থাকলে পাকিস্তানি সেনাবাহিনী সীমান্তসংলগ্ন বিভিন্ন স্থানে অস্থায়ী ক্যাম্প স্থাপন করে। এ ক্যাম্পগুলো ছিল সীমান্ত চৌকির অতিরিক্ত। পাকিস্তানিদের মূল লক্ষ্য ছিল ভারত থেকে মুক্তিযোদ্ধাদের বাংলাদেশে প্রবেশে বাধা দেওয়া। মুক্তিযোদ্ধারা ভারত থেকে এসে সাতক্ষীরায় বেশ কয়েকটি অপারেশন করার পর পাকিস্তানি সেনারা সাতক্ষীরাতেও বিভিন্ন স্থানে এ রকম ক্যাম্প স্থাপন করে। এমন একটি ক্যাম্প ছিল লক্ষ্মীপুরে। পাকিস্তানি সেনারা ওই অস্থায়ী ক্যাম্পে অবস্থান করে সীমান্ত এলাকায় টহল দলের মাধ্যমে পাহারা দিত। ফলে ভারত থেকে ওই এলাকা দিয়ে মুক্তিযোদ্ধাদের বাংলাদেশের প্রবেশ করা আবারও সীমিত হয়ে পড়ে। লক্ষ্মীপুর ছিল মুক্তিবাহিনীর ৮ নম্বর সেক্টরের আওতাধীন এলাকা। এ জন্য ৮ নম্বর সেক্টর হেডকোয়ার্টারে আকস্মিক আক্রমণ করে পাকিস্তানি সেনাদের সেখান থেকে তাড়িয়ে দেওয়ার সিদ্ধান্ত হয়। তারপর শুরু হয় প্রস্তুতি। শেষপর্যন্ত শক্তিশালী দল গঠিত থয়।

সেই দলে অন্তর্ভুক্ত করা হয় আবু তালেবকে। আকস্মিক আক্রমণ চালানোর আগে পাকিস্তানি সেনাবাহিনীর লক্ষ্মীপুর ক্যাম্প সম্পর্কে রেকি করা হয়। ক্যাম্পটির প্রতিরক্ষা যথেষ্ট শক্তিশালী থাকলেও কিছুটা দুর্বলতাও ছিল। মুক্তিযোদ্ধারা রেকি করে জানতে পারলেন, ক্যাম্পের সামনের দিক অর্থাৎ ভারতমুখী দিক বেশ মজবুত প্রতিরক্ষার আওতায়। পেছন দিকের প্রতিরক্ষা যথেষ্ট কম। তাই সিদ্ধান্ত হয় আক্রমণস্থলের অদূরে পৌঁছে মুক্তিযোদ্ধারা কয়েকটি দলে বিভক্ত হবেন। একদল সামনে থেকে, একদল পেছন থেকে আক্রমণ করবে। বাকিরা কাট অফ পার্টি হিসেবে দায়িত্ব পালন করবেন। সামনে থেকে আক্রমণের দলে থাকলেন আবু তালেব। তারা আক্রমণ করে পাকিস্তানি সেনাদের ব্যতিব্যস্ত রাখবেন। সেই সুযোগে অপর দল পেছন থেকে অতর্কিত আক্রমণ চালিয়ে পাকিস্তানিদের ক্যাম্প তছনছ করে দেবে।

পরিকল্পনা অনুযায়ী আবু তালেব ও তার সহযোদ্ধারা পাকিস্তানি ক্যাম্পে সামনে থেকে আক্রমণ চালান। কিন্তু পাকিস্তানি সেনারাও সজাগ ছিল। তারাও পাল্টা আক্রমণ করে। নিমেষে শুরু হয়ে যায় তুমুল যুদ্ধ। গোলাগুলিতে গোটা এলাকা প্রকম্পিত হয়ে ওঠে। আবু তালেব সাহসিকতার সঙ্গে যুদ্ধ করছিলেন। যুদ্ধ সাত-আট মিনিট গড়ানোর পর একঝাঁক গুলি ছুটে আসে তার দিকে। এক সঙ্গে কয়েকটি গুলি লাগে তার শরীরে। এতেও তিনি দমে যাননি। গুলিবিদ্ধ হয়েও কিছুক্ষণ যুদ্ধ করে ঢলে পড়েন মাটিতে। নিভে যায় তার জীবনপ্রদীপ। 

## পুরস্কার ও সম্মাননা
* বীর উত্তম

## পাদটীকা
* 

## তথ্যসূত্র

## বহি:সংযোগ

বিষয়শ্রেণী:বীর উত্তম
বিষয়শ্রেণী:১৯৭১-এ মৃত্যু
বিষয়শ্রেণী:১৯৭১-এ শহীদ মুক্তিযোদ্ধা
বিষয়শ্রেণী:১৯৪৮-এ জন্ম
বিষয়শ্রেণী:কুমারখালী উপজেলার ব্যক্তি
বিষয়শ্রেণী:কুষ্টিয়া জেলার সামরিক ব্যক্তি
আবদুল আউয়াল সরকার

**আবদুল আউয়াল সরকার** (জন্ম: অজানা - মৃত্যু: ১৯৯৩) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 

## জন্ম ও শিক্ষাজীবন
আবদুল আউয়াল সরকারের পৈতৃক বাড়ি ব্রাহ্মণবাড়িয়া জেলার বিজয়নগর (সাবেক সদর) উপজেলার শাদগাঁও গ্রামে। তার বাবার নাম আফতাব উদ্দিন সরকার এবং মা কেলেস্তারা বিবি। তার স্ত্রীর নাম হালিমা খাতুন সিদ্দিক। তাদের ছয় মেয়ে, দুই ছেলে।

## কর্মজীবন
আবদুল আউয়াল সরকার পাকিস্তান নৌবাহিনীতে চাকরি করতেন এবং ১৯৭১ সালে কর্মরত ছিলেন পাকিস্তানের করাচিতে। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধ যুদ্ধ শেষে ভারতে যান। পরে তিনি মুক্তিবাহিনীর নৌদলে অন্তর্ভুক্ত হন। স্বাধীনতার পর বাংলাদেশ নৌবাহিনীতে কর্মরত থেকে অবসর নেন।

## মুক্তিযুদ্ধে ভূমিকা
মুক্তিযুদ্ধের চূড়ান্ত পর্যায়ে ১০ ডিসেম্বর সকালে খুলনার জলসীমায় নির্বিঘ্নেই পৌঁছে মুক্তিবাহিনীর দুটি এবং ভারতীয় নৌবাহিনীর একটি গানবোট আসে। মুক্তিবাহিনীর একটি গানবোটে ছিলেন আবদুল আউয়াল সরকার। হঠাৎ আকাশে দেখা যায় তিনটি জঙ্গি বিমান। বিমানগুলো ঘুরে এসে বোমাবর্ষণ করে মুক্তিবাহিনীর গানবোটে। এতে ঘটে আকস্মিক ঘটে বিপর্যয়। এর আগে ৭ ডিসেম্বর মুক্তিবাহিনীর দুটি গানবোট ‘পদ্মা’ ও ‘পলাশ’ ভারত থেকে নৌপথে বাংলাদেশ অভিমুখে যাত্রা শুরু করে। পলাশ গানবোটে ছিলেন আবদুল আউয়াল সরকার। অভিযান শুরু হয় হলদিয়া নৌঘাঁটি থেকে এবং পথে মিত্রবাহিনীর দুটি রণতরিও পদ্মা-পলাশের সঙ্গে যোগ দেয়। একটির নাম আইএনএস ‘প্যানভেল’ (গানবোট) এবং অন্যটির নাম ‘চিত্রাঙ্গদা’ (প্যাট্রল ক্রাফ্ট)।

পরবর্তীতে ৯ ডিসেম্বর মধ্যরাতে রণতরিগুলো বাংলাদেশের আকরাম পয়েন্টে পৌঁছে। সকালে নয়টায় মংলা থেকে শুরু হয় চূড়ান্ত অভিযান। সামনে থাকে প্যানভেল, মাঝে পলাশ, শেষে ছিল পদ্মা। রণতরিগুলো যখন খুলনার পাকিস্তানি নৌঘাঁটির কাছাকাছি, তখন আকাশে দেখা যায় তিনটি জঙ্গি বিমান। তবে তখন জানা যায় সেগুলো ছিলো ভারতীয় বিমান। তবে কিছুসময় পর বিমানগুলো কিছুটা নিচে নেমে দক্ষিণ-পশ্চিমে সাগরের দিকে চলে যায়। এরপর হঠাৎ ঘুরে এসে বোমাবর্ষণ করে পদ্মার ওপর। পরক্ষণেই পলাশে। যদিও গানবোটগুলো মুক্তি না মিত্রবাহিনীর তা শনাক্তের জন্য ছাদে ১৫ ফুট লম্বা এবং ১০ ফুট চওড়া হলুদ কাপড় বিছানো ছিল। তার পরও ঘটে যায় দুর্ঘটনা। ভারতীয় বিমান বাহিনী শত্রু বাহিনীর রণতরী ভেবে আক্রমণ চালায়। বোমার আঘাতে মুক্তিবাহিনীর গানবোটে আগুন ধরে যায়। দুই গানবোটে আবদুল আউয়াল সরকারসহ ৫৬ জন নৌযোদ্ধা ছিলেন। বিপদ আন্দাজ করে কেউ কেউ আগেই পানিতে ঝাঁপ দেন। তারা অক্ষত থাকেন। কিন্তু আউয়ালসহ মুক্তিযোদ্ধাদা দলের অনেকেই শেষ মুহূর্ত পর্যন্ত গানবোটেই ছিলেন। যাঁরা গানবোটে ছিলেন তাদের কয়েকজন শহীদ এবং বাকি প্রায় সবাই আহত হন।

ঘটনাচক্রে সে আক্রমণে আবদুল আউয়াল সরকার তেমন আহত হননি। তিনি গুরুতর আহত দুই-তিনজন সহযোদ্ধাকে নিয়ে পানিতে ঝাঁপ দেন। আহত অন্য নৌমুক্তিযোদ্ধারাও যে যাঁর মতো পানিতে ঝাঁপ দেন। অনেকে সাঁতার কেটে নদীর পাড়ে যান। সেখানে তাদের জন্য অপেক্ষা করছিল অন্য আরেক বিপদ। কারণ নদীতিরে ছিল পাকিস্তানি সেনা বা তাদের সহযোগী রাজাকার। আবদুল আউয়াল সরকার, রুহুল আমিনসহ (বীর শ্রেষ্ঠ) কয়েকজনকে রাজাকাররা আটক করে। রুহুল আমিনকে রাজাকাররা তখনই হত্যা এবং বাকিদের নির্যাতনের পর পাকিস্তানিদের কাছে হস্তান্তর করে। পাকিস্তানিরা তাকেসহ অন্যদের জেলে পাঠায়। স্বাধীনতার পর তিনি মুক্তি পান।

## পুরস্কার ও সম্মাননা
* বীর প্রতীক

## পাদটীকা
* 

## তথ্যসূত্র

বিষয়শ্রেণী:বীর প্রতীক
বিষয়শ্রেণী:১৯৯৩-এ মৃত্যু
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:মুক্তিবাহিনীর কর্মকর্তা
বিষয়শ্রেণী:ব্রাহ্মণবাড়িয়া জেলার ব্যক্তি
আবদুল ওয়াহিদ (মুক্তিযোদ্ধা)

**আবদুল ওয়াহিদ** (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তাঁর সাহসিকতার জন্য বাংলাদেশ সরকার তাঁকে বীর প্রতীক খেতাব প্রদান করে।

## জন্ম ও শিক্ষাজীবন
আবদুল ওয়াহিদের জন্ম সিলেট জেলার সদর উপজেলার বড়ইকান্দি গ্রামে। তাঁর বাবার নাম আবদুর রহমান এবং মায়ের নাম রইছা খাতুন। তাঁর স্ত্রীর নাম রেজিয়া বেগম। তাঁর পাঁচ ছেলে ও দুই মেয়ে। 

## কর্মজীবন
ইপিআরে চাকরি করতেন আবদুল ওয়াহিদ। ১৯৭১ সালে কর্মরত ছিলেন হেডকোয়ার্টারের অধীনে তেলিয়াপাড়া সীমান্তে। মুক্তিযুদ্ধ শুরু হলে যুদ্ধে যোগ দেন। প্রতিরোধযুদ্ধ শেষে প্রথমে যুদ্ধ করেন ৩ নম্বর সেক্টরের মনতলা সাব-সেক্টরে। পরে জেড ব্রিগেডের অধীনে।

## মুক্তিযুদ্ধে ভূমিকা
বাংলাদেশের মুক্তিযুদ্ধে যে কয়েকটি যুদ্ধ বিজয়ের পটভূমি তৈরিতে সহায়তা করে তার মধ্যে মৌলভীবাজার জেলার শ্রীমঙ্গল উপজেলার অন্তর্গত ধলই বিওপি দখলের যুদ্ধ উল্লেখযোগ্য। ১৯৭১ সালের ২৭-২৮ অক্টোবর মুক্তিবাহিনী ও মিত্রবাহিনী ধলই বিওপি দখলের জন্য যুদ্ধ শুরু করে। পাঁচ দিনের তুমুল যুদ্ধের পর ধলই বিওপি মুক্তিবাহিনীর দখলে আসে। এখানে ছিল পাকিস্তান সেনাবাহিনীর শক্তিশালী একটি ঘাঁটি। দুই কোম্পানি ৩০ ফ্রন্টিয়ার ফোর্স রেজিমেন্ট এবং রাজাকার ও টসি ব্যাটালিয়নের দুই কোম্পানি। সব মিলে প্রায় এক ব্যাটালিয়ন শক্তি। ২৭ অক্টোবর সন্ধ্যার পরপরই মুক্তিবাহিনীর কয়েকটি দল সীমান্তের ওপার থেকে আক্রমণস্থলে রওনা হয়। নির্ধারিত সময়ে আক্রমণ শুরুর মুহূর্তে মুক্তিবাহিনীর একটি দলকে পাকিস্তানি সেনারা আগে আক্রমণ করে। তাদের আক্রমণের তীব্রতা এত বেশি ছিল যে, এতে মুক্তিযোদ্ধাদের অগ্রযাত্রা থেমে যায়। বেশ কয়েকজন মুক্তিযোদ্ধা গুরুতর আহত হন। উঁচু টিলার ওপরে ছিল পাকিস্তান সেনাবাহিনীর একটি এলএমজি পোস্ট। সেখান থেকে নিখুঁত নিশানায় গুলি বর্ষিত হচ্ছিল। এতে মুক্তিবাহিনীর হতাহতের সংখ্যা ক্রমেই বাড়ছিল।

মুক্তিযোদ্ধাদের একটি দল ওই এলএমজি পোস্ট ধ্বংসের চেষ্টা করে ব্যর্থ হয়। তখন তা ধ্বংসের দায়িত্ব পড়ে লেফটেন্যান্ট কাইয়ুমের নেতৃত্বাধীন মুক্তিবাহিনীর দলের ওপর। এই দলে ছিলেন অসীম সাহসী হামিদুর রহমান, আবদুল ওয়াহিদসহ কয়েকজন। তাঁরা যান ওই এলএমজি পোস্ট ধ্বংস করার জন্য। কিন্তু তাঁরাও তীব্র গুলিবৃষ্টির মুখে পড়েন। তখন তাঁদেরও অগ্রযাত্রা থেমে যায়। একপর্যায়ে বীরশ্রেষ্ঠ হামিদুর রহমান একাই সেদিকে এগিয়ে যান আর তাঁর কয়েকজন সহযোদ্ধা কভারিং ফায়ার করতে থাকেন। হামিদুর রহমান ওই এলএমজি পোস্ট ধ্বংস করতে সক্ষম হন। সে যুদ্ধে হামিদুর রহমানের সহযোদ্ধা ছিলেন আবদুল ওয়াহিদসহ কয়েকজন। একপর্যায়ে তাঁরা বুঝতে পারেন, পাকিস্তানি সেনাদের গুলির আওতার মধ্যে পড়ে গেছেন তাঁরা। নিশ্চিত মৃত্যুর মুখোমুখি। তখন হামিদুর রহমান তাঁদের বলেছিলেন, ‘আমি পাকিস্তানি সেনাদের মোকাবিলা করছি, তোমরা যে যেভাবে পারো, নিরাপদ স্থানে সরে যাও।’ আবদুল ওয়াহিদ হামিদুর রহমানকে সঙ্গে নিয়েই নিরাপদ স্থানে যাওয়ার চেষ্টা করেন। কিন্তু হামিদুর রহমান তাঁর কথা শোনেননি। এ যুদ্ধে হামিদুর রহমান শহীদ হন। 

## পুরস্কার ও সম্মাননা
* বীর প্রতীক

## পাদটীকা
* 

## তথ্যসূত্র

## বহি:সংযোগ

বিষয়শ্রেণী:বীর প্রতীক
বিষয়শ্রেণী:জন্মের সাল অজানা
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
এ জে এম আমিনুল হক

**এ জে এম আমিনুল হক** (জন্ম:২৩ মার্চ ১৯৪৪ - মৃত্যু: ১৬ জানুয়ারি ২০১১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর উত্তম খেতাব প্রদান করে। 

## জন্ম ও শিক্ষাজীবন
এ জে এম আমিনুল হকের জন্ম গোপালগঞ্জ জেলার টুঙ্গিপাড়া উপজেলার বাঁশবাড়িয়া গ্রামে। তার বাবার নাম নূরুল হক এবং মায়ের নাম ফাতেমা জোহরা। তার স্ত্রীর নাম মরিয়ম হক। তাদের এক মেয়ে ও এক ছেলে।

## কর্মজীবন
এ জে এম আমিনুল হক চাকরি করতেন পাকিস্তানি সেনাবাহিনীতে। ১৯৭১ সালে ফিল্ড ইন্টেলিজেন্সের অধীনে কর্মরত ছিলেন ঢাকা সেনানিবাসে। মুক্তিযুদ্ধ শুরু হলে ঢাকা থেকে পালিয়ে যুদ্ধে যোগ দেন। পরে তাকে নিয়মিত মুক্তিবাহিনীর অষ্টম ইস্ট বেঙ্গল রেজিমেন্টের অধিনায়ক নিযুক্ত করা হয়। পরবর্তীতে তিনি বাংলাদেশ সেনাবাহিনী থেকে ব্রিগেডিয়ার জেনারেল হিসেবে অবসর নেন।

## মুক্তিযুদ্ধে ভূমিকা
১৯৭১ সালের ৩ আগস্ট শেরপুর জেলার ঝিনাইগাতী উপজেলায় অবস্থিত নকশী বিওপিতে মুক্তিবাহিনীর জেড ফোর্সের অষ্টম ইস্ট বেঙ্গল রেজিমেন্ট পাকিস্তানি সেনাবাহিনীর প্রতিরক্ষা অবস্থানে আক্রমণ করে। অষ্টম ইস্ট বেঙ্গল রেজিমেন্টের অধিনায়ক ছিলেন এ জে এম আমিনুল হক। তাঁর প্রত্যক্ষ তত্ত্বাবধানে এই যুদ্ধ সংঘটিত হয়। মূল আক্রমণকারী দল ছিল ব্রাভো (বি) ও ডেল্টা (ডি) কোম্পানি। সেখানে প্রতিরক্ষায় নিয়োজিত ছিল পাকিস্তানি সেনাবাহিনীর ৩১ বালুচ রেজিমেন্টের একটি প্লাটুন। আরও ছিল দুই প্লাটুন আধাসামরিক ও রাজাকার বাহিনীর সদস্য।

এ জে এম আমিনুল হক মুক্তিবাহিনীর কমান্ডো প্লাটুনের কয়েকজনকে নিয়ে ঢুকে পড়েন যুদ্ধক্ষেত্রে। তাঁর অধীন মুক্তিযোদ্ধা দলের বেশির ভাগ আহত ও শহীদ মুক্তিযোদ্ধাকে উদ্ধার করা হয়। কিন্তু তাঁর দলের একটি উপ-দলের দলনেতা আমীন আহম্মেদ চৌধুরী বীর বিক্রম নিখোঁজ। তিনি জীবিত না মৃত, কেউ জানেন না। মুক্তিযোদ্ধারা পশ্চাদপসরণ করার পর চারদিকে পাকিস্তানি সেনারা দাপিয়ে বেড়াচ্ছে। তারা খুঁজছে জীবিত ও আহত মুক্তিযোদ্ধাদের। মাথার ওপর দিয়ে ছুটে যাচ্ছে গুলি। মাঝেমধ্যে এসে পড়ছে বোমা। এ জে এম আমিনুল হক এতে বিচলিত হলেন না। খুঁজতে থাকলেন উপ-দলনেতাকে। তখন আনুমানিক সকাল সোয়া আটটা। এমন সময় এ জে এম আমিনুল হক শালবনের ভেতর থেকে দেখতে পেলেন তাকে। একটা গর্তের ভেতরে চিত হয়ে। তার গোটা শরীর কর্দমাক্ত। দেখামাত্র তিনি তাকে বললেন, তার কাছে আস্তে আস্তে আসার জন্য। কিন্তু তার কাছ থেকে কোনো সাড়া এল না। তিনি বুঝতে পারলেন উপ-দলনেতা আহত। নড়াচড়া করার শক্তি হারিয়ে ফেলেছেন। এ জে এম আমিনুল হক সহযোদ্ধাদের বললেন, উদ্ধার করে আনতে। কিন্তু তাদের মধ্যে ইতস্তত ভাব। কারণ, সেদিক দিয়ে গুলি ছুটে যাচ্ছে।

এ অবস্থায় তিনি একাই ক্রল করে রওনা হলেন উপ-দলনেতার উদ্দেশে। তখন তার অনুগামী হলেন কয়েকজন সহযোদ্ধা। কয়েকজন পাকিস্তানি সেনা তখন ২৫/৩০ গজ দূরে। তারা আহত এক মুক্তিযোদ্ধাকে হত্যা করে এগিয়ে আসছিল সেখানে। কাভারিংয়ে থাকা মুক্তিযোদ্ধারা তাদের ওপর গুলিবর্ষণ করল। এই সুযোগে এ জে এম আমিনুল হক উদ্ধার করলেন উপ-দলনেতাকে। সেদিন বিয়োগান্তুক ঘটনার মধ্য দিয়ে ওই যুদ্ধ শেষ হয়। যুদ্ধে মুক্তিবাহিনীর প্রায় ২৬ জন শহীদ এবং অনেকে আহত হন। নকশী বিওপির যুদ্ধে এ জে এম আমিনুল হকের নেতৃত্বাধীন মুক্তিযোদ্ধারা সফল না হলেও পরবর্তী সময়ে বৃহত্তর সিলেট অঞ্চলে বেশ সফলতা অর্জন করেন। অক্টোবর মাসের মাঝামাঝি থেকে তার নেতৃত্বে মুক্তিযোদ্ধারা চা-বাগানে আক্রমণ করেন। ওই সব এলাকা শত্রুমুক্ত করে তারা অগ্রসর হন সিলেট অভিমুখে। 

## পুরস্কার ও সম্মাননা
* বীর উত্তম

## পাদটীকা
* 

## তথ্যসূত্র

## বহিঃসংযোগ

বিষয়শ্রেণী:বীর উত্তম
বিষয়শ্রেণী:২০১১-এ মৃত্যু
বিষয়শ্রেণী:গোপালগঞ্জ জেলার ব্যক্তি
এস এম ইমদাদুল হক

শহীদ **এস এম ইমদাদুল হক** (জন্ম: ১৯৪৬ - মৃত্যু: ৭ নভেম্বর, ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর উত্তম খেতাব প্রদান করে। তার গেজেট নম্বর ৩৩। 

## জন্ম ও শিক্ষাজীবন
এস এম ইমদাদুল হকের বাড়ি গোপালগঞ্জ জেলার সদর উপজেলার মধুমতী নদীতীরবর্তী মাটলা গ্রামে। পাঁচ ভাই ও দুই বোনের মধ্যে তিনি ষষ্ঠ। এ পরিবারের চার ভাই মুক্তিযোদ্ধা। তার বাবার নাম আবদুল মালেক এবং মায়ের নাম রওশন নেছা। ইমদাদুল হক অবিবাহিত।

## কর্মজীবন
১৯৭১ সালে এস এম ইমদাদুল হক ছিলেন পশ্চিম পাকিস্তানে। তিনি চাকরি করতেন সেনাবাহিনীতে। বাংলাদেশে মুক্তিযুদ্ধ শুরু হলে তিনি সিদ্ধান্ত নেন যুদ্ধে যোগ দেয়ার। সহকর্মী বাঙালি কয়েকজনের সঙ্গে এ ব্যাপারে কথা বলেন এবং মে মাসের তৃতীয় সপ্তাহে একদিন তারা ১২ জন একসঙ্গে পালিয়ে ভারতে যান। এস এম ইমদাদুল হককে নিয়মিত মুক্তিবাহিনীর অষ্টম ইস্ট বেঙ্গল রেজিমেন্টে অন্তর্ভুক্ত করা হয়। তিনি প্রথমে যুদ্ধ করেন ১১ নম্বর সেক্টর এলাকায়, পরে জেড ফোর্সের অধীনে বৃহত্তর সিলেট অঞ্চলে। কয়েকটি যুদ্ধে যথেষ্ট সাহস ও রণকৌশল প্রদর্শন করেন। 

## মুক্তিযুদ্ধে ভূমিকা
১৯৭১ সালের ৭ নভেম্বর মৌলভীবাজার জেলার ধামাই চা-বাগানে ছিল পাকিস্তানি সেনাবাহিনীর শক্ত একটি ঘাঁটি। সেপ্টেম্বর পর্যন্ত বৃহত্তর সিলেট অঞ্চলে মুক্তিবাহিনীর স্বল্প তৎপরতার কারণে পাকিস্তানি সেনাবাহিনী এই এলাকায় ব্যাপক আধিপত্য বিস্তার করে। ভৌগোলিক অবস্থানগত কারণে ধামাই চা-বাগানের অবস্থান ছিল গুরুত্বপূর্ণ। এ জন্য ধামাই চা-বাগানে আক্রমণ করা, চা-বাগানের দখল নেওয়া মুক্তিবাহিনীর জন্য অপরিহার্য হয়ে পড়ে। আর ধামাই চা-বাগানে আক্রমণের দায়িত্ব পড়ে এস এম ইমদাদুল হকের ওপর। ৭ নভেম্বর রাতে তার নেতৃত্বে প্রায় ১০০ মুক্তিযোদ্ধা সীমান্ত অতিক্রম করে চা-বাগান থেকে দূরে এক স্থানে তিন ভাগে বিভক্ত হয়ে অবস্থান নেন। আক্রমণের নির্ধারিত সময় ছিল ভোররাত। আক্রমণ শুরুর আগে কয়েকজন মুক্তিযোদ্ধাকে সঙ্গে নিয়ে তিনি এগিয়ে যান পাকিস্তানিদের অবস্থান নিজ চোখে দেখার জন্য। এ সময় বাগানে থাকা কয়েকটি কুকুর ডেকে উঠলে পাকিস্তানিরা তাদের উপস্থিতি টের পেয়ে সঙ্গে সঙ্গে গুলি শুরু করে। তার সঙ্গে থাকা মুক্তিযোদ্ধারাও পাল্টা গুলি করেন। তিনি নিজে পাকিস্তানি ক্যাম্প লক্ষ্য করে গ্রেনেড ছোড়েন। শুরু হয়ে যায় তীব্র গোলাগুলি।

এর মধ্যে দূরে থাকা সহযোদ্ধারাও তাদের সঙ্গে যোগ দেন। ইমদাদুল হক সামনে থেকে নেতৃত্ব দেওয়ার পাশাপাশি সাহসিকতার সঙ্গে যুদ্ধ করছিলেন। একপর্যায়ে কয়েকজন সহযোদ্ধাকে নিয়ে ঢুকে পড়েন পাকিস্তানি অবস্থানের একদম ভেতরে। এ সময় আহত হন তার এক সহযোদ্ধা। তাকে উদ্ধার করতে তিনি নিজেই এগিয়ে যাচ্ছিলেন। আর ঠিক তখনই গুলি এসে লাগে তার বুকে। সঙ্গে সঙ্গে তিনি মাটিতে লুটিয়ে পড়েন। শহীদ হন এই সাহসী যোদ্ধা। সে দিন যুদ্ধে আরও দুজন শহীদ হন। পরে মুক্তিযোদ্ধারা তার এবং অন্য দুই সহযোদ্ধার মরদেহ উদ্ধার করে সমাহিত করেন ভারতের ত্রিপুরা রাজ্যের চল্লিশধন কদমতলায়। 

## পুরস্কার ও সম্মাননা
* বীর উত্তম

## পাদটীকা
* 

## তথ্যসূত্র

## বহি:সংযোগ

বিষয়শ্রেণী:বীর উত্তম
বিষয়শ্রেণী:১৯৭১-এ শহীদ মুক্তিযোদ্ধা
বিষয়শ্রেণী:১৯৭১-এ মৃত্যু
বিষয়শ্রেণী:১৯৪৬-এ জন্ম
বিষয়শ্রেণী:মুক্তিবাহিনীর কর্মকর্তা
বিষয়শ্রেণী:বাংলাদেশের স্বাধীনতা যুদ্ধে নিহত ব্যক্তি
বিষয়শ্রেণী:১৯৪৯-এ জন্ম
বিষয়শ্রেণী:গোপালগঞ্জ জেলার ব্যক্তি
বিষয়শ্রেণী:বাংলাদেশ সেনাবাহিনীর অফিসার
খলিলুর রহমান (বীর প্রতীক)

**খলিলুর রহমান** (জন্ম: অজানা–মৃত্যু: ২০২৪) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 

## জন্ম ও শিক্ষাজীবন
খলিলুর রহমানের বাড়ি নেত্রকোণা জেলা শহরের উত্তর সাতপাইয়ে। তার বাবার নাম আবদুস ছোবহান খান এবং মায়ের নাম সখিনা খানম। তার স্ত্রীর নাম রেহেনা খানম। এ দম্পতির কোনো সন্তান নেই।

## কর্মজীবন
১৯৭১ সালে চট্টগ্রামে ইস্ট বেঙ্গল রেজিমেন্টাল সেন্টারে প্রশিক্ষণরত ছিলেন খলিলুর রহমান। ২৫ মার্চ রাতে ঘুমন্ত অবস্থায় আক্রান্ত হন তিনি। তাদের বেশির ভাগ সেদিন পাকিস্তানিদের হাতে শহীদ হন। অল্পকিছুসংখ্যক পালিয়ে যেতে সক্ষম হন। পালিয়ে বেঁচে যাওয়ার মধ্যে তিনিও ছিলেন। পরে তিনি মুক্তিযুদ্ধে যোগ দেন। খলিলুর রহমান সলিয়াদিঘী ছাড়াও ফেনী জেলার ফুলগাজী, ছাগলনাইয়া, গুতুমা, বল্লভপুর, শুভপুর, পরশুরাম, চম্পকনগরসহ আরও কয়েক স্থানে যুদ্ধ করেছেন।

## মুক্তিযুদ্ধে ভূমিকা
১৯৭১ সালের নভেম্বর মাসের প্রথম, বাংলা কার্তিক মাসের শেষ দিক। ফেনী জেলার বিলোনিয়া এলাকায় কয়েক দিন ধরে মুষলধারে বৃষ্টি হচ্ছে। তার মধ্যে চলছে তুমুল যুদ্ধ। যুদ্ধ শুরু হয়েছে ২ নভেম্বর। বিলোনিয়া ২ নম্বর সেক্টরের রাজনগর সাবসেক্টর এলাকা। এই যুদ্ধে অংশ নেওয়ার জন্য ১ নম্বর সেক্টরের একটি কোম্পানিকে তলব করা হয়েছে। এই কোম্পানিতে ছিলেন খলিলুর রহমান। নেতৃত্বে ছিলেন ক্যাপ্টেন মাহফুজুর রহমান। রাতের নিস্তব্ধতা খান খান করে হঠাৎ শুরু হয় গোলাগুলির শব্দ। পাকিস্তানি সেনাবাহিনীর (৩১ পাঞ্জাব রেজিমেন্ট) মুক্তিবাহিনীর ডিফেন্সে অতর্কিতে আক্রমণ করেছে। খলিলুর রহমানরা দ্রুত পজিশন নিলেন। শুরু হলো তুমুল যুদ্ধ।  বিলোনিয়া মুক্ত হওয়ার পথে। ৬ নভেম্বর তারা সলিয়াদিঘীতে ডিফেন্স নিলেন। তাদের সঙ্গে আরও কয়েকটি কোম্পানি।

৭ নভেম্বর ভোর সাড়ে চারটা বা পৌনে পাঁচটার দিকে খলিলুর রহমানসহ সবাই যে যার ডিফেন্সে। কয়েক দিনের যুদ্ধে তারা পরিশ্রান্ত। অল্প কয়জন জেগে আছেন। মুক্তিবাহিনীর অগ্রবর্তী ডিফেন্সে ছিলেন এক দল ইপিআর। তাদের নেতৃত্বে হাবিলদার শহীদ। তারা পাকিস্তানিদের প্রতিরোধ করার চেষ্টা করেন। কিন্তু তীব্র আক্রমণের মুখে তাদের সে প্রতিরোধ ভেঙে পড়ে। শহীদসহ বেশ কয়েকজন মুক্তিযোদ্ধাকে পাকিস্তানিরা আটক করে। পরে পাকিস্তানিরা তাদের হত্যা করে। হাবিলদার শহীদের প্লাটুন পরাজিত হলেও সেখানে যুদ্ধ অব্যাহত থাকে। খলিলুর রহমান ও তার অন্য সহযোদ্ধারা সাহসিকতা ও বীরত্বের সঙ্গে পাকিস্তানিদের মোকাবিলা করতে থাকেন। আনুমানিক দুপুর তিনটায় দুটি পাকিস্তানি জঙ্গি বিমান তাদের অবস্থানের ওপর হামলা চালায়। কিন্তু এতেও খলিলুর রহমানরা পিছপা হননি। একপর্যায়ে পাকিস্তান বাহিনীর সঙ্গে হাতাহাতি যুদ্ধ শুরু হয়। এরপর পাকিস্তানিরা তাদের ৩০ জনের মৃতদেহ ফেলে পালিয়ে যায়। 

## পুরস্কার ও সম্মাননা
* বীর প্রতীক

## পাদটীকা
* 

## তথ্যসূত্র

## বহিঃসংযোগ

বিষয়শ্রেণী:বীর প্রতীক
বিষয়শ্রেণী:নেত্রকোণা জেলার ব্যক্তি
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:১৯৯৮-এ মৃত্যু
আবদুর রহমান (বীর প্রতীক)

:

শহীদ **আবদুর রহমান** (জন্ম: অজানা- মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। তার খেতাবের সনদ নম্বর ২৪৫।

## জন্ম ও শিক্ষাজীবন
আবদুর রহমানের জন্ম ব্রাহ্মণবাড়িয়া জেলার আখাউড়া পৌর শহরের টানপাড়া গ্রামে। তার বাবার নাম মো. মোস্তফা মিয়া ওরফে কফিল উদ্দিন এবং মায়ের নাম গুলবারে নেছা। তার স্ত্রীর নাম আয়েশা বেগম। তাদের এক ছেলে। তার নাম স্বপন মিয়া। 

## কর্মজীবন
আবদুর রহমান চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন দ্বিতীয় ইস্ট বেঙ্গল রেজিমেন্টে। এর অবস্থান ছিল জয়দেবপুরে। মুক্তিযুদ্ধ শুরু হলে ঝাঁপিয়ে পড়েন যুদ্ধে।

## মুক্তিযুদ্ধে ভূমিকা
শেরপুরের কুশিয়ারা নদীর অদূরে সাদিপুর সিলেট, সুনামগঞ্জ, মৌলভীবাজার ও হবিগঞ্জ জেলার সংযোগস্থল। মুক্তিযুদ্ধের সূচনায় এপ্রিল মাসের প্রথম দিকে একদল মুক্তিযোদ্ধা অবস্থান নেন শেরপুর-সাদিপুরে। ইস্ট বেঙ্গল রেজিমেন্ট, ইপিআর, আনসার-পুলিশ ও ছাত্র-যুবক সমন্বয়ে গড়া মুক্তিবাহিনী। মুক্তিযোদ্ধাদের এই দলে ছিলেন আবদুর রহমান। তিনি ইস্ট বেঙ্গল রেজিমেন্টের সদস্য। তাদের নেতৃত্বে ছিলেন আজিজুর রহমান (বীর উত্তম)। ৭-৮ এপ্রিল আজিজুর রহমানের নির্দেশে মুক্তিযোদ্ধারা কয়েকটি দলে বিভক্ত হয়ে একাংশ সিলেট শহরে, একাংশ খাদিমনগর, একাংশ আম্বরখানা ও ওয়্যারলেস স্টেশনে অবস্থান নেয়। আরেকটি অংশ ছিল সুরমা নদীর দক্ষিণ তীরে। তারা ছিলেন ইস্ট বেঙ্গল রেজিমেন্টের। এই দলেই ছিলেন আবদুর রহমান। ৮ এপ্রিল রাতেই মুক্তিযোদ্ধারা পাকিস্তান সেনাবাহিনীর মুখোমুখি হন। সিলেটের খাদিমনগরে প্রায় হাতাহাতি যুদ্ধ হয়। আম্বরখানায় সারা রাত যুদ্ধ চলে। আক্রমণকারী পাকিস্তানি সেনা ছিল সংখায় বিপুল। তুলনায় মুক্তিযোদ্ধা ছিলেন অনেক কম। রাত তিনটার দিকে যুদ্ধের মোড় ঘুরে যায়। পাকিস্তানি সেনাদের প্রচণ্ড আক্রমণে বেশির ভাগ অবস্থান থেকে মুক্তিযোদ্ধারা পিছু হটতে বাধ্য হন। চার ঘণ্টা যুদ্ধ করে পাকিস্তানি সেনারা সিলেট শহরের বেশির ভাগ দখল করে নেয়। তবে সুরমা নদীর দক্ষিণ তীর মুক্তিযোদ্ধাদের দখলে ছিল। কিন সেতুর দক্ষিণ প্রান্তে ছিল আবদুর রহমানের দলের এলএমজি পোস্ট।

কয়েকজন সহযোদ্ধাসহ তিনি নিজেই ছিলেন ওই এলএমজির দায়িত্বে। সেখানে পকিস্তানিরা শেষ রাত থেকে বিরামহীনভাবে গোলাবর্ষণ শুরু করে। এর ছত্রছায়ায় তারা ওই স্থান দখলের চেষ্টা চালায়। আবদুর রহমান এলএমজি দিয়ে পাকিস্তানিদের মোকাবিলা করেন। তার ও সহযোদ্ধাদের সাহসিকতায় পাকিস্তানি সেনারা পরদিন (৯ এপ্রিল) সকাল পর্যন্ত নদী পারাপারে বিরত থাকতে বাধ্য হয়। কিন্তু পরিস্থিতি ক্রমে পাকিস্তানিদের পক্ষে চলে যায়। একপর্যায়ে কিন সেতুর এলএমজি পোস্টের অবস্থান বিপজ্জনক হয়ে পড়ে। আবদুর রহমান এতে বিচলিত হননি বা সাহসও হারাননি। তখন তার সহযোদ্ধারা পশ্চাদপসরণ করতে চাইলে তিনি একজন তেজি যোদ্ধার মতোই বলেন, ‘যতক্ষণ জীবিত আছেন ততক্ষণ তিনি অবস্থান ধরে রাখবেন।’ এরপর কিছুক্ষণের মধ্যেই সেখানে অনিবার্য অবস্থা নেমে আসে। ঠিক তখনই পাকিস্তানিদের ছোড়া গোলা ওই এলএমজি পোস্টে পড়ে। গোলার স্প্লিন্টারের আঘাতে সঙ্গে সঙ্গে শহীদ হন অমিত সাহসী আবদুর রহমান। এরপর সেখানকার প্রতিরোধও ভেঙে পড়ে। 

## পুরস্কার ও সম্মাননা
* বীর প্রতীক

## পাদটীকা
* 

## তথ্যসূত্র

## বহিঃসংযোগ

বিষয়শ্রেণী:বীর প্রতীক
বিষয়শ্রেণী:১৯৭১-এ মৃত্যু
বিষয়শ্রেণী:১৯৭১-এ শহীদ মুক্তিযোদ্ধা
বিষয়শ্রেণী:ব্রাহ্মণবাড়িয়া জেলার মুক্তিযোদ্ধা
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:আখাউড়ার ব্যক্তি
খোরশেদ আলম (বীর প্রতীক)

:

**খোরশেদ আলম** (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।

## জন্ম ও শিক্ষাজীবন
খোরশেদ আলমের জন্ম ২ ফেব্রুয়ারি ১৯৩৬ সালে নড়াইল জেলার সদর উপজেলার চান্দেরচর গ্রামে। তার বাবার নাম এয়াকুব শরীফ এবং মায়ের নাম ছটু বেগম। তার স্ত্রীর নাম কোহিনুর বেগম। তাঁদের এক ছেলে, এক মেয়ে। 

## কর্মজীবন
ইপিআরে চাকরি করতেন খোরশেদ আলম। ১৯৭১ সালে কর্মরত ছিলেন সিলেট ইপিআর হেডকোয়ার্টারের ১২ নম্বর উইংয়ের অধীনে সীমান্ত এলাকায়। মুক্তিযুদ্ধ শুরু হলে প্রতিরোধযুদ্ধে যোগ দেন। এপ্রিলের শেষে সিলেট শহর এলাকার শিবপুরে একটি প্রতিরক্ষা অবস্থানে থাকার সময় পাকিস্তানি সেনাদের বিরাট এক দল তাঁদের আক্রমণ করে। তখন সেখানে ভয়াবহ যুদ্ধ হয়। এ যুদ্ধে খোরশেদ আলমের দলের ১৩ জন ছাড়া সবাই শহীদ হন। চরম এই বিপর্যয়েও তিনি মনোবল হারাননি। যুদ্ধের শেষ দিকে পাকিস্তানি সেনারা তাঁদের উদ্দেশ্য আত্মসমর্পণ করার কথা বলতে থাকে। এবং পদন্নোতি দেয়ার প্রলোভনও দেয়। কিন্তু সে প্রলোভনে পা দেননি তিনি। হাওরের ভেতর দিয়ে পালিয়ে যান। এরপর ভারতে আশ্রয় নেন। ভারতে পুনর্গঠিত হওয়ার পর ৫ নম্বর সেক্টরের ডাউকি সাবসেক্টর এলাকায় যুদ্ধ করেন। ছাতকে যুদ্ধে অসম সাহস ও বীরত্ব প্রদর্শন করেন। ৭ ডিসেম্বর ছাতক যুদ্ধ হয়।

## মুক্তিযুদ্ধে ভূমিকা
সিলেট জেলার অন্তর্গত গোয়াইনঘাট ছিল সীমান্তবর্তী থানা। গোয়াইনঘাটের ওপর দিয়েই সিলেট-তামাবিল-ডাউকি-শিলংয়ের যোগাযোগ। এ জন্য ১৯৭১ সালে গোয়াইনঘাট ছিল গুরুত্বপূর্ণ এলাকা। সীমান্তবর্তী এলাকায় পাকিস্তান সেনাবাহিনীর নির্বিঘ্ন চলাচল ব্যাহত করার জন্য মুক্তিবাহিনী এই সেতু ধ্বংস করে। ওই সেতু ধ্বংসের কয়েক দিন আগে ভারতের একজন ঊর্ধ্বতন সেনাকর্মকর্তা মুক্তিবাহিনীর ডাউকি ক্যাম্পে এসে বলেন, ‘এ অপারেশনে আপনারা কে যাবেন।’ তিনি এ কথা বলার পর কেটে গেল কয়েক মিনিট। মুক্তিযোদ্ধাদের দলনেতারা সব চুপ। শেষে হাত তোলেন সাহসী খোরশেদ আলম। এরপর তাকেই এ অপারেশন পরিচালনার দায়িত্ব দেওয়া হয়। অন্ধকার রাতে ভারতের ডাউকি থেকে রওনা হলেন একদল মুক্তিযোদ্ধা। তাঁদের নেতৃত্বে খোরশেদ আলম। সীমান্ত অতিক্রম করে এগিয়ে যেতে থাকলেন। তাঁদের লক্ষ্য গোয়াইনঘাটের একটি সেতু। সেখানে পাহারায় আছে পাকিস্তানি সেনা ও রাজাকাররা। তাদের আক্রমণ করে তাড়িয়ে দিতে হবে।

তারপর সেতু ধ্বংস করতে হবে। বিপজ্জনক ও চরম ঝুঁকিপূর্ণ এক অপারেশন। কিন্তু মুক্তিযোদ্ধারা বিশেষত খোরশেদ আলম পিছপা হননি। মধ্যরাতের আগেই তারা নিঃশব্দে পৌঁছে গেলেন লক্ষ্যস্থলে। একযোগে শুরু করলেন আক্রমণ। পাকিস্তানি সেনা ও রাজাকাররা আক্রমণ প্রতিরোধের চেষ্টা করল। মুক্তিযোদ্ধাদের প্রচণ্ড ও সাঁড়াশি আক্রমণে ভীতসন্ত্রস্ত রাজাকাররা আগেই পালিয়ে যায়। কিছুক্ষণের মধ্যে পাকিস্তানিরাও পালিয়ে গেল। মুক্তিযোদ্ধারা দ্রুত সেতুতে মাইন লাগানোর কাজ শুরু করলেন। মাইন লাগিয়ে অবস্থান নিলেন নিরাপদ দূরত্বে। কিছুক্ষণের মধ্যেই চারদিক প্রকম্পিত করে বিকট শব্দে বিস্ফোরিত হলো মাইন। ধ্বংস হয়ে গেল সেতু। সফল অপারেশন। এরপর তারা ফিরে চললেন সীমান্তের ওপারে, নিজেদের ঘাঁটির দিকে। 

## পুরস্কার ও সম্মাননা
* বীর প্রতীক

## পাদটীকা
* 

## তথ্যসূত্র

## বহিঃসংযোগ

বিষয়শ্রেণী:বীর প্রতীক
বিষয়শ্রেণী:জন্মের সাল অজানা
বিষয়শ্রেণী:জীবিত ব্যক্তি
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:নড়াইল জেলার ব্যক্তি